**Informacija apie priimtą sprendimą dėl planuojamos ūkinės veiklos magistralinio dujotiekio Klaipėda-Kuršėnai statybos leistinumo poveikio aplinkai požiūriu**

**1. Planuojamos ūkinės veiklos užsakovas -**  AB „Amber Grid“, Gudelių g.49, LT-04224, Vilnius. Tel.: (8-5) 2 360 303, (8-5) 2 327 789; faks.: (8-5) 2 360 309, (8-5) 2 360 850.

**2. Poveikio aplinkai vertinimo dokumentų rengėjas -** UAB „Ardynas“, Gedimino g. 47, LT-44242 Kaunas. Tel.: (8-37) 323 209, faks.: (8-37) 337 257. UAB „AF-Consult“, Lvovo g. 25, LT-09320, Vilnius. Tel.: (8-5) 210 7210, faks.: (8-5) 210 7211.

**3. Planuojamos ūkinės veiklos pavadinimas -** Magistralinio dujotiekio Klaipėda-Kuršėnai statyba.

**4. Planuojamos ūkinės veiklos vieta -**  Magistralinis dujotiekis planuojamas Šiaulių, Telšių ir Klaipėdos apskrityse, 5-iose savivaldybėse: Šiaulių r. sav. (Kuršėnų kaimiškoji sen., Raudėnų sen.); Telšių r. sav. (Upynos sen., Luokės sen., Viešvėnų sen., Ryškėnų sen., Žarėnų sen.); Plungės r. sav. (Žlibinų sen., Stalgėnų sen., Kulių sen.); Rietavo sav. (Medingėnų sen., Daugėdų sen., Rietavo sen.); Klaipėdos r. sav. (Dovilų sen., Dauparų-Kvietinių sen., Vėžaičių sen., Endriejavo sen.).

**5. Planuojamos ūkinės veiklos aprašymas -** Magistralinio dujotiekio Klaipėda-Kuršėnai statyba planuojama šalia esamo magistralinio dujotiekio Panevėžys – Šiauliai – Klaipėda, nuo Klaipėdos 2-osios dujų skirstymo stoties (Kiškėnų k., Dovilų sen., Klaipėdos r. sav.) iki čiaupų aikštelės Nr. 12M (Lapkasių k., Kuršėnų kaimiškoji sen., Šiaulių r. sav.). Planuojamas magistralinis dujotiekis Klaipėda-Kuršėnai kerta 5 savivaldybes, 17 seniūnijų: Šiaulių r. sav. (Kuršėnų kaimiškoji sen., Raudėnų sen.); Telšių r. sav. (Upynos sen., Luokės sen., Viešvėnų sen., Ryškėnų sen., Žarėnų sen.); Plungės r. sav. (Žlibinų sen., Stalgėnų sen., Kulių sen.); Rietavo sav. (Medingėnų sen., Daugėdų sen., Rietavo sen.); Klaipėdos r. sav. (Dovilų sen., Dauparų-Kvietinių sen., Vėžaičių sen., Endriejavo sen.).

Pagrindinis magistralinio dujotiekio (toliau - MD) Klaipėda – Kuršėnai statybos projekto tikslas – sukurti pakankamus pajėgumus transportuoti gamtines dujas iš suskystintų gamtinių dujų (SGD) terminalo Klaipėdoje vartotojams Lietuvoje ir į kitas Baltijos šalis (Latviją bei Estiją), taip sukuriant galimybes Baltijos šalių rinkos dalyviams diversifikuoti dujų tiekimo šaltinius padidinant suskystintų gamtinių dujų importo per terminalą galimybes ir didinti rinkos konkurencingumą.

Projektas ,,Magistralinis dujotiekis Klaipėda – Kuršėnai“ pripažintas valstybei svarbiu ekonominiu projektu - LR Vyriausybės 2013-12-11 nutarimas Nr. 1195. Projektą vykdo Lietuvos gamtinių dujų perdavimo sistemos operatorius AB „Amber Grid“.

Planuojama ūkinė veikla (toliau – PŪV) – numatyta LR teritorijos bendrojo plano, patvirtinto Lietuvos Respublikos Seimo 2002-10-29 nutarimu Nr. IX-1154, techninės infrastruktūros sprendiniuose, Nacionalinėje energetinės nepriklausomybės strategijoje, taip pat Klaipėdos r. sav., Telšių r. sav., Plungės r. sav., Rietavo sav. ir Šiaulių r. sav. patvirtintuose bendruosiuose planuose, esamo MD Panevėžys-Šiauliai-Klaipėda DN 300 (sąlyginis skersmuo - 300 mm) apsaugos zonos ribose. Vamzdynas klojamas lygiagrečiai esamam vamzdynui, išlaikant minimalius leistinus atstumus pagal norminius ir technologinius reikalavimus. Dėl šių priežasčių ši trasa poveikio aplinkai vertinimo (toliau – PAV) ataskaitoje nagrinėjama kaip pagrindinė alternatyva (toliau – PA).

Taip pat PAV ataskaitoje išnagrinėtos šešios vietos lokalinės alternatyvos (toliau - LA): LA 1, LA 2A, LA 2B, LA 2C, LA 3 ir LA 4 ir „0 veiklos alternatyva“ (ūkinės veiklos nevykdymo). PAV ataskaitoje MD trasos lokalinių alternatyvų analizė pateikiama planuojamos ūkinės veiklos (toliau – PŪV) poveikiui jautriausių aplinkos komponentų atžvilgiu: biologinės įvairovės ir saugomų teritorijų aspektu, kultūros paveldo vertybių aspektu, kraštovaizdžio aspektu, techniniu aspektu, esamų pastatų atžvilgiu. LA 1 alternatyva numatyta Klaipėdos r. sav., Dauparų –Kvietinių sen., Dauparų gyv. pietuose. Ši alternatyva numatyta neturint galimybės planuojamą MD trasą kloti greta esamo magistralinio dujotiekio dėl esamo užstatymo, nes į planuojamos MD Klaipėda-Kuršėnai trasos pagrindinės alternatyvos apsaugos zoną patenka vienas gyvenamasis namas, esantis Klaipėdos r. sav., Dauparų-Kvietinių sen., Šlapšilės k., Šlapšilės g. 25, todėl projektuojant MD trasą šioje vietovėje numatyta MD trasos LA1 alternatyva. Pasirinkus šią alternatyvą, gyvenamasis namas nepateks į magistralinio dujotiekio apsaugos zoną, nuo MD trasos bus nutolęs 55 m atstumu. Taip pat pasirenkant LA1 miško kirtimų apimtys yra mažesnės. LA 2A alternatyva numatyta Plungės r. sav., Kulių sen., ties Didžiųjų Mostaičių gyv., apeinama esama sodyba ir nedidelė pelkutė. LA 2B alternatyva numatyta Plungės r. sav., Kulių sen., Rietavo sav., Rietavo sen., ties Didžiųjų Mostaičių gyv. Pasirenkant šią alternatyvą apeinama aukščiau minėta sodyba ir Aukštamiškių pelkės, tačiau apeinant pelkes MD būtų tiesiamas per mišką naujoje vietoje, reikėtų iškirsti apie 4,0 ha miško, trasa kirstų inventorizuotas „Natura 2000“ buveines – natūralias pievas, turtingas retų augalų rūšimis. LA 2C alternatyvos pradžia numatyta Plungės r. sav., Kulių sen., ties Didžiųjų Mostaičių gyv., pabaiga numatyta Klaipėdos r.sav. Vėžaičių sen., ties Pajuodupio gyv. Pasirenkant šią alternatyvą pereinama į kitą esamo MD pusę, kad būtų išlaikytas minimalus atstumas iki pastatų. Nuo planuojamo MD iki pastato yra 68 m. Šia alternatyva MD planuojama tiesti per Aukštamiškių pelkę, tačiau būtų apeinama Viržintų pieva (skirta kraujalakinio melsvio apsaugai). LA 3 alternatyva numatyta Telšių r. sav., Ryškėnų sen., ties Gaubelių gyv. Pasirenkant šią alternatyvą apeinamas vandens telkinys. LA 4 alternatyva numatyta Telšių r. sav., Viešvėnų sen., ties Klibės gyv. Pasirenkant šią alternatyvą apeinama pelkė. Atsižvelgiant į alternatyvų analizės rezultatus ir išvadas, rekomenduojama MD trasa su LA 1, LA 2C vietos lokalinėmis alternatyvomis.

PAV procedūros atliekamos lygiagrečiai MD Klaipėda – Kuršėnai rengiamam specialiajam planui (toliau - Planas) ir techniniam projektui. Šiuo metu parengta Plano koncepcija bei strateginio pasekmių aplinkai vertinimo ataskaita (toliau - SPAV), rengiamas statinio techninis projektas.

Planuojamo magistralinio dujotiekio (toliau – MD) techniniai parametrai: ilgis – apie 110,0 km; dujotiekio skersmuo – 800 mm; projektinis slėgis – 5,4 MPa, mažiausias projektinis slėgis – 2,0 MPa; dujų temperatūra t – (0+15) C: dujotiekio sudedamosios dalys gaminamos iš paprastojo arba konstrukcinio anglinio plieno. Numatomas darbų zonos plotis miškuose – 14 m, laukuose ir kt. vietose – 24 m. Planuojami dujotiekio klojimo būdai: atviras būdas - kasant tranšėją; uždaras būdas – horizontalus prastūmimas arba horizontalus kryptinis gręžimas. Klojant dujotiekį atviru būdu, vamzdyno paklojimui ekskavatoriumi iškasama tranšėja, kurios vidutinis gylis apie 2 m, plotis iškasos dugne apie 1,4 m, viršutinėje dalyje - apie 3,0 m. Susikirtimų su keliais vietose, kai kelio kirtimą būtina vykdyti nepažeidžiant esamos kelio dangos, ir vamzdžio įgilinimo pokyčiai nežymūs, yra numatyta panaudoti horizontalaus prastūmimo technologiją. Susikirtimo vietoje, abiejose kelio pusėse iškasamos prieduobės. Dujų vamzdis po keliu yra montuojamas apsauginiame dėkle DN1000, kuris paklojamas prastūmimo būdu. Tose trasos vietose, kur dėl technologinių arba gamtinių kliūčių vamzdžio negalima pakloti atviru būdu ir reikia keisti vamzdžio įgilinimo lygį, yra numatyta panaudoti horizontalaus kryptinio gręžimo technologiją. Magistralinio dujotiekio vamzdžiai klojami ne mažesniame kaip 0,9 m gylyje nuo esamo žemės paviršiaus (per mišką – 1,2 m gylyje).

Įrengiant magistralinį dujotiekį planuojama ši infrastruktūra: čiaupų aikštelės (10x10) m su privažiavimo keliais ir elektros pajungimu – 8 vnt.; kontrolinio įtaiso paleidimo/priėmimo kameros – 2 vnt; laikinas privažiavimo kelias statybos darbų metu; katodinės apsaugos stotys (toliau - KAS) – 4 vnt; gamybinės bazės, technologinės aikštelės statybos darbų metu (vietovėse su kietąja danga, (25x25) m). Dujų tiekimui sustabdyti avarijos ar remonto metu numatyta atjungimo armatūra – linijiniai čiaupai. Čiaupų konstrukcija užtikrina distancinį čiaupų atidarymą/uždarymą iš centrinio valdymo pulto. Čiaupų aikštelėse įrengiami linijiniai čiaupai, dujotiekio nudujinimo žvakės. Elektros energija čiaupų aikštelės bus aprūpinamos iš esamų elektros tinklų arba aikštelės ribose planuojamų saulės/mažųjų vėjo jėgainių. Kontrolinio įtaiso paleidimo/priėmimo kameros paskirtis – dujotiekio techninės būklės monitoringui naudojamo kontrolinio įtaiso paleidimas/priėmimas į/iš magistralinio dujotiekio vamzdyną. Elektronikos pagalba įtaisas fiksuoja magistralinio dujotiekio vamzdyno techninę būklę, taip pat apsauginės izoliacijos būklę. Pirmosios dvipusio paleidimo/priėmimo kameros preliminari įrengimo vieta šalia Klaipėdos antrosios dujų skirstymo stoties Kiškėnų km., Dovilų sen., Klaipėdos rajone, antrosios - prie čiaupų aikštelės Nr. 12M Lapkasių km., Kuršėnų kaimiškoji sen., Šiaulių rajone.

Numatoma pasyvi ir aktyvi dujotiekio plieninių vamzdžių apsauga nuo korozijos. Pasyvi apsauga – dujotiekis klojamas iš plieninių polimerine izoliacija padengtų vamzdžių. Aktyvi apsauga nuo korozijos - dujotiekio trasos teritorijoje montuojamos katodinės stotys. KAS vietos parenkamos atlikus išsamius geologinius tyrimus ir įvertinus grunto savybes. Dujotiekio trasoje preliminariai numatomos keturios KAS. Projektuojami dujotiekio vamzdžiai turi teigiamą plūdrumą, todėl stabilios vamzdžio padėties užtikrinimui tose vietose, kur dujotiekio vamzdis klojamas į vandeningą ar lengvą gruntą (durpę, smėlio ir organinių priemaišų gruntą ir pan.) ant dujų vamzdžio uždedami gelžbetoniniai priesvoriai.

Magistralinio dujotiekio apsaugos juostos plotis, pagal galiojančius teisės aktų reikalavimus yra po 3 metrus į abi puses nuo magistralinio dujotiekio vamzdžio ašies. MD apsaugos zona yra: išilgai vamzdynų trasos - žemės juosta, kurios plotis - po 25 metrus abipus vamzdyno ašies; išilgai kelių eilių vamzdynų trasos - žemės juosta, kurios plotis - po 25 metrus nuokraštinių vamzdynų ašies; aplink magistralinių dujotiekių įrenginius - 25 metrų pločio žemės juosta aplink nurodytųjų objektų teritoriją. Dujų tiekimo įrenginiams sanitarinės apsaugos zonos ribų dydis teisės aktais nenustatomas.

Valstybinės žemės patikėtinių sklypuose, taip pat savivaldybių ir privačios nuosavybės teise valdomuose žemės sklypuose dėl planuojamo magistralinio dujotiekio bus nustatyti servitutai ir ūkinės veiklos apribojimai. Specialiuoju planu formuojamas tokios apimties, dydžio ir ploto servitutas, kuris užtikrintų viešpataujančio daikto tinkamą statybą, naudojimą ir eksploataciją ir tuo pačiu būtų kuo mažiau ribojamos tarnaujančio žemės sklypo savininko teisės naudotis žemės sklypu. Servitutus su privačių žemės sklypų savininkais bus siūloma nustatyti notarinių sutarčių pagrindu, atlyginant apskaičiuotus nuostolius už numatomo magistralinio dujotiekio tiesimą, aptarnavimą ir naudojimą. Iki Specialiojo plano patvirtinimo su privačių žemės sklypų savininkais bus pasirašomos notarinės servitutų nustatymo sutartys, aptariant siūlomas nuostolių atlyginimo sąlygas. Žemės savininkams, per kurių žemės sklypus yra planuojamas magistralinis dujotiekis, apskaičiuojamos kompensacijos už patiriamus nuostolius dėl nustatomo servituto bei magistralinio dujotiekio apsaugos zonos. Taip pat apskaičiuojami ir kompensuojami nuostoliai už sunaikintus pasėlius ir iškertamą mišką. Kompensacijos apskaičiuojamos vadovaujantis LR teisės aktų nustatyta tvarka.

PŪV objektų (MD vamzdyno, čiaupų aikštelių, paleidimo/priėmimo kamerų aikštelių ir kt.) statybos bei įrengimo metu susidariusios atliekos bus rūšiuojamos, tinkamai sandėliuojamos ir perduodamos atitinkamiems atliekų tvarkytojams. Po MD statybos darbų, įrengtos naujos dujotiekio linijos eksploatacijos metu atliekų susidarymas nenumatomas.

Planuojamo MD trasa bus tiesiama per Lietuvos pajūrio upių, Nemuno ir Ventos upių baseinų

rajonus. Esamas ir planuojamas MD kerta 98 upes, upelius, tvenkinius ir melioracinius kanalus, iš kurių reikšmingiausios upės – Minijos, Juodupio, Upynos, Virvyčios, Vėdarės, Luknės, Žvelsos, Smeltainės ir Gerdaujės. MD eksploatacijos metu paviršinis ar požeminis vanduo nėra naudojamas. Paviršinis vanduo bus naudojamas tik magistralinio dujotiekio išvalymo metu ir hidraulinio bandymo metu. Siekiant išvengti neigiamo poveikio paviršiniams vandenims PAV ataskaitoje numatytos poveikio mažinimo priemonės.

Eksploatacijos metu magistralinis dujotiekis neturės poveikio aplinkos oro kokybei (dujų nutekėjimai į aplinką gali būti tik avarijos atveju). Eksploatacijos metu magistralinio dujotiekio trasoje stacionarių taršos šaltinių nenumatoma. Mobilūs oro taršos šaltiniai – aptarnaujantis transportas, atliekant dujotiekio ir jo priklausinių apžiūrą (2 kartus per metus). Periodinei apžiūrai naudojamos padidinto pravažumo lengvojo transporto priemonės ir jų poveikis aplinkos orui bus nereikšmingas. Galimas trumpalaikis poveikis oro kokybei statybos darbų ar įrangos transportavimo metu. Aplinkos oro taršos šaltiniai – transporto priemonių bei kitos aptarnaujančios technikos vidaus degimo varikliai. Iš vidaus degimo variklių, priklausomai nuo kuro rūšies, bus išmetami šie teršalai: anglies monoksidas, anglies dioksidas, azoto oksidai, sieros dioksidas, kietosios dalelės, angliavandeniliai. PAV ataskaitoje pateiktas teršalų kiekis išsiskiriantis iš vidaus degimo variklių per visą statybų etapą: CO – 80,459 t, CH – 20,314 t, NOx – 133,399 t, SO2 – 0,413 t, kietųjų dalelių – 1,490 t.

Planuojamo magistralinio dujotiekio Plungės r. sav., Rietavo sav., Šiaulių r. sav. Telšių r. sav. didžioji trasos dalis kerta neužstatytas teritorijas. Klaipėdos r. savivaldybėje teritorija tankiau apgyvendinta. Artimiausia gyvenamoji aplinka nuo planuojamo MD ir infrastruktūros yra nutolusi šiais atstumais: Dauparių kaimas, Šlapšilės kaimas, Klaipėdos r. sav., 65 m atstumu nuo planuojamos MD trasos; Dauparų kaimas, Klaipėdos r. sav., 51 m atstumu nuo lokalinės trasos alternatyvos LA 1; Dauparių kaimas, Klaipėdos r. sav., 520 m atstumu nuo planuojamos laikinos sandėliavimo aikštelės. Į planuojamos MD Klaipėda-Kuršėnai trasos pagrindinės alternatyvos apsaugos zoną patenka vienas gyvenamasis namas, Klaipėdos r. sav., Dauparų-Kvietinių sen., Šlapšilės k., Šlapšilės g. 25, todėl projektuojant MD trasą šioje vietovėje numatyta MD trasos LA1 alternatyva. Pasirinkus šią alternatyvą, gyvenamasis namas nepateks į magistralinio dujotiekio apsaugos zoną ir nuo MD trasos bus nutolęs 55 m atstumu.

Galimas laikinas ir trumpalaikis triukšmo ir vibracijos lygio padidėjimas statybos darbų ar įrangos transportavimo metu. Eksploatacijos metu reikšmingų triukšmo ir vibracijos šaltinių nenumatoma. PAV ataskaitoje pateikti triukšmo skaičiavimai kompiuterine programa Cadna A triukšmo skaičiavimai. Lapkasių k. čiaupų aikštelėje pagal planuojamo slėgio ribojimo mazgo gamintojo pateiktas triukšmo charakteristikas atlikus triukšmo modeliavimą rezultatai parodė, kad ribinės triukšmo vertės (Ldiena, Lvakaras, Lnaktis), už sklypo ribų nebus viršijamos, didžiausia sumodeliuoto triukšmo vertė nustatyta į šiaurę už sklypo ribų, siekianti 41 dBA ir sudaranti 91 % leistinos ribinės Lnaktis vertės. Šiame žemės sklype nėra gyvenamosios ar visuomeninės paskirties pastatų, gretimų sklypų paskirtis – žemės ūkio. Artimiausia gyvenamoji aplinka (Lapkasiai, Kuršėnų kaimiškoji sen., Šiaulių r. sav.) 350 m nutolusi nuo MD pagrindinės alternatyvos.

Planuojamos ūkinės veiklos metu oro taršos, triukšmo, vibracijos neigiamam poveikiui sumažinti numatomospoveikio mažinimo priemonės.

Magistralinio dujotiekio Klaipėda - Kuršėnai eksploatacijos metu nei vienas nagrinėtas aplinkos poveikio veiksnys – oro tarša, triukšmas, vibracija gretimybėse esančiose gyvenamosios ir visuomeninės paskirties objektų teritorijose neviršys visuomenės sveikatos saugos teisės norminiais aktais nustatytų ribinių dydžių gyvenamojoje ir visuomeninės paskirties aplinkoje.

Planuojamas MD kerta šias saugomas ir Europos ekologinio tinklo „Natura 2000“ teritorijas: Minijos ichtiologinį draustinį, Minijos pralaužos kraštovaizdžio draustinį, Varnių regioninį parką, buveinių apsaugai svarbią teritoriją (toliau – BAST teritorija) – Minijos upę (LTKLA0007), BAST teritoriją – Rietavo miškus (LTPLU0010), paukščių apsaugai svarbią teritoriją (toliau – PAST teritorija) Minijos upės slėnį (LTKLAB005). Artimiausios planuojamos ūkinės veiklos vietai saugomos ir Europos ekologinio tinklo „Natura 2000“ teritorijos yra: Minijos senslėnio kraštovaizdžio draustinis ir jame esanti BAST teritorija – Minijos upės slėnis (LTKLA0003), nuo PŪV vietos nutolusios 15 m atstumu; Biržuvėnų kraštovaizdžio draustinis, nuo PŪV vietos nutolęs 124 m atstumu; Lauko Sodos botaninis-zoologinis draustinis, nuo PŪV vietos nutolęs 363 m atstumu ir Ablingos geomorfologinis draustinis, nuo PŪV vietos nutolęs 658 m atstumu. Teritorijoje išskiriami augalijos kompleksai – miškai, pievos, pelkės, agrarinės teritorijos. Pagrindinė dujotiekio trasos alternatyva agrariniais biotopais yra numatoma apie 48 km (44 % bendro trasos ilgio). Mišku apaugusiomis teritorijomis pagrindinės alternatyvos trasa numatoma apie 56 km (51 % bendro trasos ilgio). Planuojama dujotiekio trasa numatoma per Kretingos, Rietavo, Telšių ir Kuršėnų miškų urėdijų administruojamus miškus. Pelkėtomis vietovėmis trasos pagrindinė alternatyva numatoma maždaug vieno kilometro ilgio ruože (1% bendro trasos ilgio). Didžiausia MD kertama pelkė yra Aukštamiškių (Peklinės) pelkė Peklinės miške (Plungės raj.). Pagrindinė trasos alternatyva per minimą pelkę (neįskaičiuojant apypelkio pelkinių miškų) numatoma maždaug 700 metrų atstume. Planuojamo MD teritorijoje aptinkama gyvūnų rūšių įrašytų į LR Saugomų gyvūnų, augalų ir grybų rūšių sąrašą, Europos sąjungos Buveinių direktyvos II ir IV priedus. Visoje dujotiekio trasos zonoje negausiai stebimos retos drugių rūšys: didysis auksinukas (*Lycaena dispar*), tamsioji šaškytė (*Melitaea dramina*), machaonas (*Papilio machaon*). Pamiškėse, laukymėse, natūraliose miškapievėse yra susiformavusios tinkamos buveinės veistis pietiniam perlinukui (*Brenthis daphne*). Rietavo, Medingėnų, Biržuvėnų, Užpelkių ir Stalgėnų miškuose stebėtos saugomos drugių rūšys: juodasis apolonas (*Parnassius mnemosyne*), akiuotasis satyras (*Lopinga achine*). Minijos, Žvelsvos, Briedupio, Virvyčios ir Upynos paupiuose bei Viržintų pamiškės pievose stebimi skraidantys pavieniai kraujalakinio melsvio (*Maculinea teleius*) individai. Dujotiekio trasa numatoma per įvairaus dydžio ir reikšmės vandens telkinius: upes, upelius, tvenkinius. Minijos, Virvyčios, Upynos upių vagose bei stovinčio vandens telkiniuose sutinkamos ir retos bei apyretės Lietuvoje vabalų rūšys: samandusės (*Hydaticus stagnalis*), nendriadusės (*Graphoderus cinereus ir G. bilineatus*) bei žirgeliai: *Leucorrhinia pectoralis*, žaliasis laumžirgis (*Aeshna viridis*), pleištinis žirgelis (*Ophiogomphus cecilia*). Minijos upė išsiskiria savo svarba dėl joje gyvenančių ar migruojančių į nerštavietes retų žuvų rūšių. Minijos upėje gyvena į Lietuvos Saugomų rūšių sąrašą įrašytos: skersnukis (*Chondrostoma nasus*), lašiša (*Salmo salar*), , upinė nėgė (*Lampetra fliuviatilis*), srovinė aukšlė (*Alburnoides bipunctatus*), kartuolė (*Rhodeus sericeus*), saulažuvė (*Leucaspius delineatus*), kirtiklis (*Cobitis taenia*), paprastasis kūjagalvis (*Cottus gobio*).BAST teritorija – Minijos upė įsteigta siekiant apsaugoti ovaliosios geldutės (*Unio crassus*), pleištinės skėtės (*Ophiogomphus cecilia*) ir ūdros (*Lutra lutra*) buveines. Planuojamo dujotiekio trasos zonoje (įvairių alternatyvų atvejais) stebėtos trys varliagyvių rūšys – pievinė varlė (*Rana temporaria*), pilkoji rupūžė (*Bufo bufo*) ir paprastasis tritonas (*Triturus vulgaris*), kurios analizuojamoje teritorijoje yra gausios ir plačiai paplitusios. Pamiškėse ir apypelkėse laikosi gluodenai (*Anguis fragilis*), geltonskruosčiai žalčiai (*Natrix natrix*) ir paprastosios gyvatės (*Vivera berus*). Planuojamos dujotiekio trasos gretimybėse yra aptinkamos retos ir saugomos paukščių rūšys: griežlė (*Crex crex*), pilkoji gervė (*Grus grus*), juodasis gandras (*Ciconia nigra*), mažasis erelis rėksnys (*Aquila pomarina*), suopis (*Buteo buteo*), pilkoji meleta (*Picus canus*), juodoji meleta (*Dryocopus martius*), paprastoji medšarkė (*Lanius collurio*), baltieji gandrai (*Ciconia ciconia*), nendrinė lingė (*Circus aeruginosus*), tulžys (*Alcedo atthis*). BAST teritorija – Rietavo miškai yra lūšių (*Felis lynx*) ir vilkų (*Canis lupus*) vienas iš pagrindinių veisimosi židinių Lietuvoje. Didžiausias poveikis biologinei įvairovei yra galimas dujotiekio statybos darbų metu: darbų zonoje suardant augalijos pagrindą bei vykdant kirtimus miško teritorijose, taip pat tiesiant dujotiekį per upes. Miškuose poveikis ilgalaikis, nes šiose teritorijose vietoj miško įsikurs pievinės augalų bendrijos. Vykdant dujotiekio trasos tiesimus pelkėje, darbo zonoje yra sunaikinama specifinė pelkių žolinė bei pasitaikanti sumedėjusi augmenija. Vykdant darbus pievose, darbo zonoje bus sunaikinta žolinė augmenija, tačiau pievose po mechaninių pažaidų vyksta gana greitas savaiminio atsikūrimo procesas. Siekiant sumažinti planuojamos ūkinės veiklos poveikį biologinei įvairovei, PAV ataskaitoje numatytos poveikio mažinimo priemonės.

Planuojamo dujotiekio trasoje statybos darbų metu yra galimas poveikis dirvožemiui darbų zonoje, kurios plotis laukuose ir kt. vietose sieks 24 m, o miškuose – 14 metrų. Dujotiekio tiesimo metu, prieš kasant tranšėją, viršutinis derlingas dirvožemio sluoksnis bus nukastas ir atskirai saugomas, o baigus žemės kasimo darbus – grąžintas atgal. Dujotiekio tiesimo darbų zonoje, baigus darbus būtinas mechaniškai pažeisto (suspausto) dirvožemio atstatymas sekliai suariant. Miškų teritorijose statybų metu mechaniškai pažeistos miško paklotės suardymas ir sumaišymas su viršutiniu dirvožemio sluoksniu palengvins pažeisto dirvožemio derlingumo atsistatymą. Siekiant minimizuoti dirvožemio vandens erozijos grėsmę ir taršą PAV ataskaitoje numatytos poveikio mažinimo priemonės.

Dėl sąlyginai siauro (darbo zonos plotis - 14 m miškuose ir 24 m kt. teritorijose) trasos koridoriaus, už kurio išlieka visiškai natūralus plotas, bei fakto, jog didžiąja trasos ilgio dalimi dujotiekis yra tapatinamas su jau esamo magistralinio dujotiekio miško proskynomis, esminio poveikio kraštovaizdžiui nenumatoma. Siekiant išlaikyti natūralias kraštovaizdžio formas, PAV ataskaitoje numatytos poveikio kraštovaizdžiui mažinimo priemonės.

Magistralinio dujotiekio vamzdžiai bus klojami apie 0,9 m gylyje laukuose (atvirose vietovėse) ir 1,2 m gylyje miškuose atkartojant reljefą, todėl dujotiekio trasa žemės gelmių sandarą paveiks labai minimaliai – bus lokaliai suardyta tik pati viršutinė jos dalis, kas neturės įtakos galimų

neigiamų geologinių procesų (įgriovų, nuošliaužų, ir pan.) pasireiškimui. Hidrogeologinės sąlygos analizuojamoje teritorijoje yra palankios dujotiekio tiesimui: trasos apylinkėse pagrindiniai vandeningi horizontai (kvartero bei prekvarteriniai), iš kurių yra tiekiamas vanduo tiek centralizuoto vandens aprūpinimo sistemoms, tiek ir individualiems vartotojams, naudojantiems gręžtinius šulinius, slūgso pakankamai giliai, todėl neigiamas dujotiekio statybos ar jo eksploatavimo poveikis nenumatomas. MD planuojamas virš Plungės ir Klaipėdos rajonų savivaldybių teritorijose esančio eksploatuojamo Ablingos naftos telkinio, kurio naudotoja yra UAB „Manifoldas“. Pačiame vakariniame trasos pakraštyje MD trasa praeina visai greta (galimi veiklos apribojimai dujotiekio vamzdyno apsaugos zonoje) detaliai išžvalgyto (išskirti 4 sklypai) Birbinčių smėlio ir žvyro telkinio, kurio ištekliai šiuo metu yra eksploatuojami ir panaudojami kelių tiesimo reikmėms. Telkinio naudotojai yra UAB „Kraštovaizdžio tvarkymas“, UAB „Orgstatyba“ ir UAB „Vakarų verslo projektai“.

Planuojamo magistralinio dujotiekio trasa ir jos lokalinės alternatyvos yra pasirinktos taip, kad nepatektų į registruotų kultūros vertybių teritorijas, taip išvengiant neigiamo poveikio kultūros paveldui. Planuojamo magistralinio dujotiekio Klaipėda – Kuršėnai trasa nepatenka į registruotų nekilnojamų kultūros vertybių teritoriją, tačiau Klaipėdos rajono savivaldybės teritorijoje MD trasa kerta Kvietinių pilkapyno (unikalus objekto kodas – 6187), esančio Kvietinių k., Dauparų - Kvietinių sen. ir Kvietinių k. senųjų kapinių (unikalus objekto kodas – 24378), esančių Kvietinių k. Dauparų - Kvietinių sen., apsaugos zoną. Poveikio aplinkai vertinimo metu, remiantis PTR 2.13.01:2011 reglamentu, yra atlikti archeologiniai tyrimai, kurių metu yra identifikuotos potencialios archeologinių ar kultūros vertybių požymių turinčios vietovės, kuriose numatyti tolimesni reikalingi tyrimai prieš pradedant statybos darbus. Planuojamos ūkinės veiklos poveikiui kultūros paveldo vertybėms minimizavimui PAV ataskaitoje numatytospoveikio mažinimo priemonės.

Atlikus planuojamos ūkinės veiklos kokybinį rizikos vertinimą nustatyta, kad planuojamas magistralinis dujotiekis, nepriklausomai nuo pasirinktos trasos lokalios alternatyvos, priskirtinas vidutinės rizikos kategorijai. Avarijų tikimybės buvo apskaičiuotos vadovaujantis Europos magistralinių dujotiekių avarijų statistikos analize. Avarijų prevencijai ir galimų pasekmių sušvelninimui numatoma visa eilė proceso kontrolės ir apsaugos sistemų. Vamzdyno apsaugai nuo korozijos numatoma pasyvi ir aktyvi dujotiekio plieninių vamzdžių apsauga. Šių priemonių įgyvendinimas užtikriną pakankamą dujotiekio saugumą.

**6. Priemonių, numatytų neigiamam poveikiui aplinkai išvengti, sumažinti, kompensuoti ar jo pasekmėms likviduoti, aprašymas:**

6.1. Planuojamos ūkinės veiklos metu oro taršos, triukšmo, vibracijos neigiamam poveikiui sumažinti numatoma darbus vykdyti tik dienos metu, statybų metu naudojant tik techniškai tvarkingus mechanizmus ir įrangą, kontroliuojant transporto judėjimą ir darbo laiką,vadovaujantis statybos, eksploatavimo darbus reglamentuojančių teisės aktų nuostatų reikalavimais.

6.2. Planuojamos ūkinės veiklos poveikiui biologinei įvairovei sumažinti numatoma:

* Mišku apaugusiose teritorijose dujotiekio statybos darbų nevykdyti paukščių veisimosi laikotarpiu, darbų zonos plotis miškuose – 14 m. Kad išvengti galimo poveikio lūšių ir vilkų vietinėms populiacijoms, lūšių ir vilkų jauniklių auginimo laikotarpiu (gegužės – rugpjūčio mėn.) rekomenduojama nevykdyti ūkinės veiklos miškingose vietovėse.
* Vykdant dujotiekio statybos darbus pelkinių miškų buveinėse nepažeisti esamo hidrologinio režimo, kad nesusidarytų sąlygos buveinės nusausėjimui, nes tai gali pabloginti buveinių būklę tolimesniuose plotuose. Tiesiant dujotiekį per pelkes (pagrindinė trasos alternatyva – PA arba LA 2C alternatyva), Aukštamiškių pelkėje turi būti naudojami klojiniai, kad kuo mažiau būtų ardoma pelkinė paklotė, darbų zoną mažinti iki 14 m Užbaigus statybos darbus padarytų pažaidų rekultivacijai svarbu nepalikti iškastų durpių kauburių, nesukurti sąlygų pelkės nusausėjimui. Rekultivuojant pažaidas turi būti vykdomas dalinis pelkinių augalų bendrijų atsodinimas, kad kuo greičiau atsikurtų pelkinė buveinė.
* MD statybos darbus per Minijos upę ir jos intakus rekomenduojama vykdyti vasaros antroje pusėje bei ankstyvo rudens metu (nuo liepos 1 d. iki spalio 1 d.). Šiuo laikotarpiu griežlės jau yra išperėjusios jauniklius ir iš darbų zonos gali pasitraukti į gretimas teritorijas.
* Už Jomantų miško, atvirame kraštovaizdyje, kur MD trasa planuojama per pavienio brandaus ąžuolo augavietę, siekiant apsaugoti medžio šaknų sistemą, rekomenduotina MD statybos – kasimo darbus vykdyti vėlai rudenį – žiemą, kai nevyksta augalų vegetacija. Prieš darbų vykdymą rekomenduojama apdengti medžio kamieną apsaugine plėvele siekiant išvengti nužievinimo, bei jį aptverti. Darbus ties ąžuolu atlikti itin atsargiai, stengiantis nepažeisti ąžuolo kamieno. Trasą koreguoti, kad būtų išvengta brandaus medžio nukirtimo.
* Naujai inventorizuotose NATURA 2000 pievinėse buveinėse darbų zoną sumažinti iki 14 m pločio. Rekultivuojant teritoriją, pažaidas palikti savaiminiam atsikūrimui ant jų paskleidžiant žolynus iš gretimai nušienautų pievos plotų. Žolynai šienaujami rugpjūčio mėnesį. Taip pat šiose teritorijose neplanuoti privažiavimo kelių (išskyrus laikinus statybos metu) ir sandėliavimo aikštelių.
* LA 2B alternatyvos atveju (tiesiant trasą Viržintų pievoje) poveikio mažinimo priemonės pievinėse buveinėse būtų: darbų zonos sumažinimas iki 14 metrų, neįrenginėti sandėliavimo aikštelių ar kitų privažiavimo kelių, išskyrus technologiškai būtinus kelius ir aikšteles. Rekultivuojant teritoriją, neįsėti pirktinių žolių mišinių (taip būtų išvengta pokyčių augalijoje). Pažaidas palikti savaiminiam atsikūrimui, ant jų paskleidžiant gretimose pievose nušienautus žolynus. Žolynai šienaujami rugpjūčio mėnesį. Kadangi ši teritorija yra vertinga kaip natūralios pievos, kylanti grėsmė gamtinėms vertybėms – užaugimas medžiais ir krūmais. Galima kompensacinė priemonė – medžių ir krūmų iškirtimas pievinėse buveinėse. Teritorijoje galima palikti stambesnius medžius ir krūmus, bet jų padengimas turi būti ne daugiau 10 % pievų ploto. Tokiu būdu būtų pagerinta visos kraujalakinio melsvio apsaugai svarbios pievos būklė. Ši kompensacinė priemonė derinama su Viržintų pievos kraujalakinio melsvio (*Maculinea teleius*) apsaugos 2012–2014 m. veiksmų plano vykdytojais.

6.3. Siekiant išvengti neigiamo poveikio paviršiniams vandenims numatoma: Krantų (šlaitų) sutvirtinimui taikyti kompleksinės priemones (geotekstilė ir kt.). Nuožulniems, mažai jautriems erozijai upių ir upelių šlaitams apsaugoti numatoma juos apsėti daugiametėmis žolėmis. Dujotiekio statybos darbus per Minijos upę ir jos intakus rekomenduojama vykdyti vasaros antroje pusėje bei ankstyvo rudens metu (nuo liepos 1 d. iki spalio 1 d.). Šiuo metu žemas vandens lygis ir tikėtinas mažesnis sedimentų išplovimas. Tai leistų apsaugoti lašišinių žuvų nerštavietes nuo užnešimo sedimentais. Taip pat numatytas pažeistų melioracijos sistemų atstatymas. Darbai prie atvirų vandens telkinių bus vykdomi vadovaujantis vandens telkinių pakrantės juostoms ir apsaugos zonoms keliamais reikalavimais.

6.4. MD statybos metu viršutinis derlingas dirvožemio sluoksnis bus nukastas ir atskirai sandėliuojamas, baigus žemės kasimo darbus grąžintas atgal. Poveikiui dirvožemiui sumažinti MD tiesimo darbų zonoje, baigus darbus būtinas dirvožemio mechaniškai pažeisto (suspausto) atstatymas, todėl numatomas dirvožemio atstatymas sekliai suariant. Miškų teritorijose statybų metu mechaniškai pažeistos miško paklotės suardymas ir sumaišymas su viršutiniu dirvožemio sluoksniu palengvins pažeisto dirvožemio derlingumo atsistatymą. Pelkėtose vietovėse dujotiekio tiesimo metu naudoti laikino privažiavimo keliai baigus darbus turi būti panaikinti. Siekiant minimizuoti dirvožemio vandens erozijos grėsmę kalvoto reljefo vietovėse (Telšių ir Plungės rajonai), stačiuose kalvų šlaituose, ypatingai tuose, kurių nuolydis didesnis nei 10°, dirvožemis turi būti rekultivuotas apsėjant giliašakniais daugiamečiais žoliniais augalais. Skardžiuose, statesniuose nei 15°, erozijos prevencija vykdoma sutvirtinant šlaitus atraminėmis sienelėmis ar kitomis techninėmis priemonėmis, kurios turi būti parinktos techninio projekto rengimo metu, ir apželdinant tinkama augmenija, krūmais bei medžiais. Dujotiekio statybos metu turi būti naudojami techniškai tvarkingi mechanizmai, o susidariusios statybinės atliekos laiku pašalinamos iš statybų vietos taip minimizuojant galimą neigiamą poveikį dirvožemiui. Avarijų, gedimų ar dujų nuotėkio atveju turi būti taikomos teisinių dokumentų numatytos atitinkamos pasekmių likvidavimo, kompensacinės ir būklės atstatymo priemonės.

6.5. Siekiant išlaikyti natūralias kraštovaizdžio formas, PAV ataskaitoje numatytos poveikio kraštovaizdžiui mažinimo priemonės MD vamzdynų tiesimo darbai slėnių bei gūbrių perkirtos zonose turėtų būti vykdomi ypač atsakingai, kiek įmanoma minimizuojant žemės darbų apimtis ir didelis dėmesys skiriamas rekultivacinėms priemonėms. Būtina rekultivuoti pažeistą dirvožemio dangą, sutvirtinant ją daugiamečiais žoliniais augalais, kurie padėtų suformuoti pievų žolyną ir sutvirtintų dirvos paviršių. Siekiant išvengti/sumažinti pasekmes kraštovaizdžiui, būtina išlaikyti numatytas darbo ir nustatytas dujotiekio apsaugos zonas.

6.6. Kad išvengti neigiamo poveikio kultūros paveldui Planuojamo MD trasa ir jos alternatyvos yra pasirinktos taip, kad nepatektų į registruotų kultūros vertybių teritorijas. Planuojamos ūkinės veiklos poveikiui kultūros paveldo vertybėms minimizavimui, PAV ataskaitoje numatyta, kad MD statyboms reikalingos statybinės technikos sandėliavimo aikštelės, dujotiekio čiaupų aikštelės negali būti numatytos kultūros paveldo objektų ir vietovių teritorijose ir jų apsaugos nuo fizinio poveikio zonose. Poveikio aplinkai vertinimo metu remiantis PTR 2.13.01:2011 reglamentu yra atlikti archeologiniai tyrimai, kurių metu yra identifikuotos potencialios archeologinių ar kultūros vertybių požymių turinčios vietovės, kuriose numatyti tolimesni reikalingi tyrimai prieš pradedant statybos darbus.

6.7. Atliekos bus rūšiuojamos, tinkamai sandėliuojamos ir perduodamos atitinkamiems atliekų tvarkytojams.

6.8. Planuojamos ūkinės veiklos poveikiui socialinei-ekonominei aplinkai sumažinti žemės savininkams, per kurių žemės sklypus yra planuojamas magistralinis dujotiekis, numatoma atlyginti nuostolius, atsirandančius dėl servituto nustatymo ir ūkinės veiklos apribojimo.

**7. Pateiktos poveikio aplinkai vertinimo subjektų išvados:**

7.1. Klaipėdos visuomenės sveikatos centras 2013-11-05 raštu Nr. (7.27.) V4-3734 pritarė PAV programai; 2014-03-13 raštu Nr. (7.13) V4-845 pateikė išvadą, kad PAV ataskaitai (Klaipėdos apskrityje) bei planuojamos ūkinės veiklos galimybėms pasirinktoje vietoje pritaria.

7.2. Šiaulių visuomenės sveikatos centras 2013-11-05 raštu Nr. S-5487(9.10.7) pritarė PAV programai; 2014-03-18 raštu Nr. S-1387(9.10.7) 373 pritarė PAV ataskaitai bei planuojamos ūkinės veiklos galimybei pasirinktoje vietoje.

7.3. Telšių visuomenės sveikatos centras 2013-11-05 raštu Nr. IS-1424 pateikė išvadą, kad derina PAV programą; 2014-03-12 raštu Nr. IS-372 pateikė išvadą, kad derina PAV ataskaitą ir pritaria planuojamos ūkinės veiklos galimybei pasirinktoje vietoje.

7.4. Klaipėdos rajono savivaldybės administracija 2013-11-20 raštu Nr. (5.1.42)-A5-5804 pateikė išvadą, kad derina PAV programą su pastabomis; 2014-03-18 raštu Nr. (5.1.42)-A5-1348 pateikė išvadą, kad derina PAV ataskaitą ir pritaria planuojamos ūkinės veiklos galimybėms.

7.5. Rietavo savivaldybės administracija 2013-11-05 raštu Nr. R4-1524 pritarė PAV programai; 2014-03-10 raštu Nr. R4-373 pritarė PAV ataskaitai ir planuojamos ūkinės veiklos galimybei pasirinktoje vietoje.

7.6. Plungės rajono savivaldybės administracija 2012-11-13 raštu Nr. AS-4713 pateikė išvadą, kad patvirtina PAV programą; 2014-03-18 raštu Nr. AS-2386 PAV ataskaitai bei planuojamos ūkinės veiklos galimybei pasirinktoje vietoje pritarė.

7.7. Telšių rajono savivaldybės administracija 2013-11-07 raštu Nr. R7-2533 pateikė išvadą, kad, derina PAV programą; 2014-03-21 raštu Nr. R7-811 pateikė išvadą, kad PAV ataskaitai bei planuojamos ūkinės veiklos galimybei pasirinktoje vietoje pritaria.

7.8. Šiaulių rajono savivaldybės administracija 2013-11-04 raštu Nr. 1-2.339(3.24) pateikė išvadą, kad derina PAV programą su pastabomis; 2014-03-17 raštu Nr. 1-558(3.21) pritarė PAV ataskaitai ir planuojamos ūkinės veiklos galimybei.

7.9. Kultūros paveldo departamento prie Kultūros ministerijos Klaipėdos teritorinis padalinys 2013-11-08 raštu Nr. (9.38.-Kl)2Kl-2473 pritarė PAV programai, 2014-04-07 raštu Nr.(9.38-Kl)2Kl-654 pateikė išvadą, kad PAV ataskaitai pritaria ir neprieštarauja planuojamos ūkinės veiklos galimybei.

7.10. Kultūros paveldo departamento prie Kultūros ministerijos Šiaulių teritorinis padalinys 2013-10-31 raštu Nr. (9.38.-Š)2Š-694 pritarė PAV programai, 2014-03-17 raštu Nr. (9.38.-Š) 2Š-169 pateikė išvadą, kad pritaria PAV ataskaitos sprendiniams ir planuojamos ūkinės veiklos galimybėms.

7.11. Kultūros paveldo departamento prie Kultūros ministerijos Telšių teritorinis padalinys 2013-10-31 raštu Nr. (9.38.-Te)2Te-727 pritarė PAV programai, 2014-03-31 raštu Nr.(9.38.Te)2Te-198 pateikė išvadą, kad pritaria PAV ataskaitai ir neprieštarauja planuojamai ūkinei veiklai.

7.12. Klaipėdos apskrities priešgaisrinė gelbėjimo valdyba 2013-11-05 raštu Nr. 1.13-1987(8.3) pateikė išvadą, kad derina PAV programa; 2014-03-10 raštu Nr. 1-8-401(9.2) pateikė išvadą, kad PAV ataskaitai ir planuojamos ūkinės veiklos galimybei pasirinktoje vietoje pritaria.

7.13. Šiaulių apskrities priešgaisrinė gelbėjimo valdyba 2013-11-05 raštu Nr. S1-2297 pritarė PAV programai; 2014-03-20 raštu Nr. S1-470 pateikė išvadą, kad derina PAV ataskaitą ir pritaria planuojamos ūkinės veiklos galimybei.

7.14. Telšių apskrities priešgaisrinė gelbėjimo valdyba 2013-11-04 raštu Nr. 3-681(10.1.) pateikė išvadą, kad derina PAV programą; 2014-03-07 raštu Nr. 3-118 (10.1) pateikė išvadą, kad PAV ataskaitai bei planuojamos ūkinės veiklos galimybei pasirinktoje vietoje pritaria.

7.15. Valstybinė saugomų teritorijų tarnyba prie aplinkos ministerijos 2013-11-14 raštu Nr. (4)-V3-2596 (7.15) pritarė PAV programai; 2014-03-24 raštu Nr. (4)-V3-630(7.21) pateikė išvadą, kad pritaria PAV ataskaitos kokybei ir neprieštarauja, kad būtų įgyvendinamas planuojama magistralinio dujotiekio Klaipėda – Kuršėnai statyba, pagal pagrindinę trasos alternatyvą su LA 1 ir LA 2C alternatyvomis laikantis šių sąlygų:

* Magistralinio dujotiekio statybos darbai per Minijos upę galimi tik uždaru kryptinio gręžimo būdu.
* Magistralinio dujotiekio statybos darbus per Minijos upės intakus galima vykdyti nuo liepos 1 d. iki spalio 1 d.
* Miškingose vietovėse nevykdyti dujotiekio statybos darbų gegužės – rugpjūčio mėnesiais.
* Tiesiant dujotiekį per Aukštamiškių pelkę nepažeisti hidrologinio režimo (nesudaryti sąlygų pelkės nusausėjimui), mažinti darbų zoną iki 14 m, organizuoti darbus taip, kad būtų mažinamas durpių iškasų plotas, neįrenginėti sandėliavimo aikštelių ir privažiavimo kelių (išskyrus laikiną kelią technologiniams poreikiams), užbaigus statybos darbus atliekant padarytų pažaidų rekultivaciją, nepalikti iškastų durpių kauburių, vykdyti dalinį pelkės augalų bendrijų atsodinimą.
* Apie natūroje atliekamų darbų laikotarpį informuoti Žemaitijos nacionalinio, Varnių ir Pajūrio regioninių parkų direkcijas.

Aukščiau išvardintos neigiamo poveikio aplinkai sumažinimo priemonės turi būti vykdomos planuojamos ūkinės veiklos užsakovo lėšomis.

**8. Visuomenės informavimas ir dalyvavimas:**

Informacija apie visuomenės viešą supažindinimą su planuojamos ūkinės veiklos poveikio aplinkai vertinimo ataskaita buvo skelbiama:respublikiniame dienraštyje „Lietuvos žinios“ (2014 m. sausio 24 d.), Klaipėdos rajono laikraštyje „Banga“ (2014 m. sausio 25 d.), Plungės ir Rietavo laikraštyje „Plungė“ (2014 m. sausio 24 d.), Šiaulių laikraštyje „Šiaulių kraštas“ (2014 m. sausio 24 d.), Telšių laikraštyje „Telšių žinios“ (2014 m. sausio 24 d.). Skelbimai buvo pakabinti 2014 m. sausio 24 d. Klaipėdos rajono savivaldybės, Šiaulių rajono savivaldybės, Telšių rajono savivaldybės, Plungės rajono savivaldybės ir Rietavo savivaldybės skelbimų lentose, Kuršėnų kaimiškosios seniūnijos, Raudėnų seniūnijos, Upynos seniūnijos, Luokės seniūnijos, Viešvėnų seniūnijos, Ryškėnų seniūnijos, Žarėnų seniūnijos, Žlibinų seniūnijos, Stalgėnų seniūnijos, Kulių seniūnijos, Medingėnų seniūnijos, Daugėdų seniūnijos, Rietavo seniūnijos, Dovilų seniūnijos, Dauparų-Kvietinių seniūnijos, Vėžaičių seniūnijos ir Endriejavo seniūnijos skelbimų lentose. Su parengta PAV ataskaita buvo galima susipažinti savivaldybių administracijų patalpose, taip pat planuojamos ūkinės veiklos (toliau – PŪV) organizatoriaus ir PAV rengėjo buveinėse bei interneto svetainėse [www.ambergrid.lt](http://www.ambergrid.lt), [www.ardynas.lt](http://www.ardynas.lt).

2014 m. vasario 8-9 d. 12-oje seniūnijų vyko vieši susirinkimai, kur visuomenė buvo supažindinta su PAV ataskaita, pristatyti PAV ataskaitos rezultatai. Vieši susirinkimai vyko 2014-02-08 d.: Dovilų sen., Minijos g. 2, Dovilai, Klaipėdos r. sav. (10:00 val.); Dauparų – Kvietinių sen., Žemaitės g. 10, Gargždų m., Klaipėdos r. sav. (10:00 val.); Vėžaičių sen., Gargždų g. 25, Vėžaičiai, Klaipėdos r. sav. (12:30 val.), Kulių kultūros centre, J.T. Vaižganto g. 6, Kulių mstl., Plungės r. sav. (12:30 val.); Daugėdų sen., Daugėdų k., Rietavo sav. (15:30 val.), Žlibinų sen., Žlibinų k. Plungės r. sav. (15:30 val.); Žarėnų kultūros centre, Varnių g. 1, Žarėnų mstl., Telšių r. sav. (18:00 val.); Viešvėnų kultūros centre, Getautės g. 1, Viešvėnų I k., Telšių r. sav. (18:00 val.). Vieši susirinkimai vyko 2014-02-09 d.: Luokės sen., Kuršėnų g. 1, Luokė, Telšių r. sav. (10:00 val.); Upynos pagrindinės m-klos salėje, Upynos g. 45, Upynos k., Telšių r. sav. (10:00 val.); Raudėnų sen., Tryškių g. 6, Raudėnai, Šiaulių r. sav. (13:00 val.); Kuršėnų kaimiškojoje sen., V. Dambrausko g. 17, Kuršėnai, Šiaulių r. sav. (13:00 val.). Iki viešų susirinkimų nebuvo gauta raštiškų pasiūlymų iš visuomenės atstovų. Viešajame supažindinime dalyvavo planuojamos ūkinės veiklos (toliau – PŪV) organizatorius, PAV dokumentų rengėjai, visuomenės atstovai. Viešo susirinkimo metu ir po viešo susirinkimo buvo gauti suinteresuotos visuomenės pasiūlymai į kuriuos UAB „Ardynas“ atsakė raštu. Viešo supažindinimo protokolai buvo eksponuojami visų seniūnijų patalpose 3 darbo dienas, nuo protokolų pasirašymo dienos. Pastabų dėl protokolų nebuvo gauta.

Visuomenė apie parengtą PAV programą buvo informuota respublikiniame dienraštyje „Lietuvos žinios“ (2013 m. spalio 15 d.), Klaipėdos dienraštyje „Klaipėda“ (2013 m. spalio 15 d.), Plungės ir Rietavo laikraštyje „Plungė“ (2013 m. spalio 15 d.), Šiaulių laikraštyje „Šiaulių kraštas“ (2013 m. spalio 15 d.), Telšių laikraštyje „Telšių žinios“ (2013 m. spalio 15 d.), Klaipėdos rajono laikraštyje „Banga“ (2013 m. spalio 15 d.). Skelbimai buvo pakabinti 2013 spalio 15 d. savivaldybių (Šiaulių rajono, Telšių rajono, Plungės rajono, Klaipėdos rajono ir Rietavo) skelbimų lentose ir seniūnijų (Kuršėnų, Raudėnų, Upynos, Luokės, Viešvėnų, Ryškėnų, Žarėnų, Žlibinų, Stalgėnų, Kulių, Medingėnų, Daugėdų, Rietavo, Dovilų, Dauparų-Kvietinių, Vėžaičių, Endrijavo) skelbimų lentose. Taip pat informacija buvo skelbiama PŪV organizatoriaus, PAV rengėjo interneto svetainėse [www.ambergrid.lt](http://www.ambergrid.lt), [www.ardynas.lt](http://www.ardynas.lt). Suinteresuotos visuomenės pasiūlymų nebuvo gauta.

Aplinkos apsaugos agentūra (toliau – Agentūra), gavusi PAV ataskaitą, 2014-04-14 Agentūros tinklalapyje paskelbė visuomenei apie gautą PAV ataskaitą bei nurodė datą iki kada visuomenė turi teisę kreiptis į atsakingą instituciją ir PAV subjektus jų kompetencijos klausimais, raštu pateikti informaciją dėl galimų pažeidimų nustatant, apibūdinant ir įvertinant galimą planuojamos ūkinės veiklos poveikį aplinkai ar vykdant PAV procedūras. Per terminą, nustatytą Visuomenės informavimo ir dalyvavimo planuojamos ūkinės veiklos poveikio aplinkai vertinimo procese tvarkos apraše, patvirtintame Lietuvos Respublikos aplinkos ministro 2005 m. liepos 15 d. įsakymu Nr. D1-370 „Dėl Visuomenės informavimo ir dalyvavimo planuojamos ūkinės veiklos poveikio aplinkai vertinimo procese tvarkos aprašo patvirtinimo“, informacijos iš suinteresuotos visuomenės dėl galimų pažeidimų vykdant PAV procedūras negauta.

**9. Atsakingos institucijos sprendimo pobūdis (planuojama ūkinė veikla leistina/neleistina), jo priėmimo data ir su juo siejamos sąlygos, pagrindiniai motyvai, kuriais buvo remtasi priimant sprendimą.**

Planuojama ūkinė veikla – Magistralinio dujotiekio Klaipėda-Kuršėnai statyba, poveikio aplinkai požiūriu leistina pagal pagrindinę trasos alternatyvą su LA 1 ir LA 2C alternatyvomis, įgyvendinus PAV ataskaitoje numatytas aplinkosaugines priemones, įvykdžius šio sprendimo 10 punkte nustatytas sąlygas.

Sprendimas priimtas Aplinkos apsaugos agentūros 2014-05-06 raštu Nr. (2.6)-A4-1810.

***Su sprendimu siejamos sąlygos:***

10.1. Planuojama ūkinė veikla galės būti vykdoma įgyvendinus visas PAV ataskaitoje ir šiame sprendime numatytas poveikį aplinkai mažinančias priemones bei neviršijant PAV ataskaitoje nurodytų ir teisės aktuose nustatytų, poveikio aplinkai ir žmonių sveikatai, rodiklių.

10.2. Planuojama ūkinė veikla galės būti vykdoma įvykdžius PAV subjektų atsakingų už kultūros vertybių apsaugą ir Valstybinės saugomų teritorijų tarnybos prie aplinkos ministerijos reikalavimus.

***Pagrindiniai motyvai, kuriais buvo remtasi priimant sprendimą:***

11.1. Parengtai poveikio aplinkai vertinimo ataskaitai ir planuojamos ūkinės veiklos galimybėms pagal pateiktą PAV ataskaitą pritarė visi planuojamos ūkinės veiklos subjektai.

11.2. PAV ataskaitoje numatytos priemonės neigiamam poveikiui aplinkai išvengti, sumažinti, kompensuoti ar jo pasekmėms likviduoti.

11.3. Atlikus poveikio aplinkai vertinimą nustatyta, kad Magistralinio dujotiekio Klaipėda - Kuršėnai eksploatacijos metu nei vienas, galintis daryti neigiamą poveikį aplinkai, veiksnys – oro tarša, triukšmas, vibracija gretimybėse esančiose gyvenamosios ir visuomeninės paskirties objektų teritorijose neviršys visuomenės sveikatos saugos teisės norminiais aktais nustatytų didžiausių leidžiamų gyvenamojoje ir visuomeninės paskirties aplinkoje ribinių dydžių.

**10. Kur ir kada galima susipažinti su išsamesne informacija apie priimtą sprendimą dėl planuojamos ūkinės veiklos leistinumo pasirinktoje vietoje.**

Su išsamesne informacija apie priimtą sprendimą dėl planuojamos ūkinės veiklos leistinumo pasirinktoje vietoje galima susipažinti Aplinkos apsaugos agentūroje, A. Juozapavičiaus g. 9, LT-09311 Vilnius, tel.: +370 70662024, +370 70662033.